ธปท.เผยศก.จีนชะลอกระทบไทยทั้งทางตรงและอ้อม
ธนาคารแห่งประเทศไทย เห็นสัญญาณเศรษฐกิจไทยไตรมาส 3 ฟื้นตัวแต่ช้า ยอมรับห่วงการชะลอเศรษฐกิจจีนกระทบอาเซียน ทำส่งออกไทยซบเซาหนัก
30 ต.ค. 2558

ธนาคารแห่งประเทศไทย เห็นสัญญาณเศรษฐกิจไทยไตรมาส 3 ฟื้นตัวแต่ช้า ยอมรับห่วงการชะลอเศรษฐกิจจีนกระทบอาเซียน ทำส่งออกไทยซบเซาหนัก
นางรุ่ง มัลลิกะมาส ผู้อำนวยการอาวุโส ฝ่ายนโยบายเศรษฐกิจการเงิน ธนาคารแห่งประเทศไทย (ธปท.) เปิดเผยว่า เศรษฐกิจไตรมาสที่ 3 ปี 2558 ฟื้นตัวอย่างช้าๆ จากไตรมาสก่อน ตามการบริโภคภาคเอกชนที่ปรับดีขึ้นเล็กน้อย โดยเฉพาะการใช้จ่ายในหมวดสินค้าที่จำเป็นในชีวิตประจำวันและหมวดบริการ
นอกจากนี้ ยังพบว่า การลงทุนภาคเอกชนกระเตื้องขึ้นบ้างในบางจุด ส่วนใหญ่เป็นการลงทุนเพื่อทดแทนเครื่องจักรเก่าและเพิ่มประสิทธิภาพการผลิต ด้านการใช้จ่ายภาครัฐยังคงเป็นแรงขับเคลื่อนเศรษฐกิจ แม้จะแผ่วลงบ้างหลังจากที่เร่งเบิกจ่ายไปมากในช่วงก่อนหน้า
อย่างไรก็ดี การส่งออกสินค้าอ่อนแอลงจากไตรมาสก่อนเพราะได้รับผลกระทบจากการชะลอตัวของเศรษฐกิจจีนและอาเซียนมากขึ้น ขณะที่ภาคการท่องเที่ยวชะลอตัวหลังเกิดเหตุการณ์ระเบิดในกรุงเทพฯ และส่งผลให้ภาคบริการที่เกี่ยวเนื่องกับการท่องเที่ยวชะลอลงเช่นกัน 
ด้านเสถียรภาพเศรษฐกิจ อัตราการว่างงานทรงตัว อัตราเงินเฟ้อทั่วไปยังคงติดลบ เงินบาทอ่อนค่าลงเมื่อเทียบกับเงินสกุลหลักแต่โดยรวมเคลื่อนไหวสอดคล้องไปกับเงินสกุลภูมิภาค ดุลบัญชีเดินสะพัดเกินดุลสูงต่อเนื่องตามการนำเข้าที่อยู่ในระดับต่ำ และเงินสำรองระหว่างประเทศต่อหนี้ระยะสั้นอยู่ในเกณฑ์มั่นคง
"สัญญาณการบริโภคและการลงทุนจะดีขึ้นในไตรมาสต่อไปหรือไม่ ต้องขอดูอีกระยะหนึ่ง แต่ยอมรับว่าประเด็นที่เป็นห่วง คือ ปัจจัยภายนอก จากผลกระทบชะลอตัวของจีน ที่กระทบทั้งการส่งออกไทยไปจีน และการส่งออกไทยไปอาเซียนด้วย เพราะอาเซียนก็ได้รับผลกระทบจากจีนเช่นกัน" นางรุ่ง กล่าว